Akira Toriyama

– Yaponiya manqakası və personaj dizayneri. "Dr. Slump" və "Dragon Ball" manqa seriyalarının müəllifi kimi tanınır. "Dragon Quest", "Chrono Tigger" və "Blue Dragon" kimi videooyunların personaj dizayneri olmuşdur.

 İlk illəri 
Akira Toriyama 1955-ci ildə Ayçi prefekturasının Kyosu qəsəbəsində doğulmuşdur. İbtidai məktəbdə oxuyanda sinif yoldaşının qardaşının manqa kolleksiyası onda böyük təsir buraxmışdır. Manqaya marağının yaranmasında əsas iş kimi Osamu Tezukanın "Astro Boy" manqasını göstərmişdir. İbtidai məktəbdə manqaya böyük marağı olsa da, orta məktəbdə teleserial və filmlərə yönəldiyi üçün həmin dövrdə manqadan bir az uzaqlaşmışdır.

Təhsilini bitirdikdən sonra Naqoyada bir reklam agentliyində üç il işləmişdir. Toriyama işə dərhal qəbul olunsa da, tez-tez işə gecikdiyini və dress-koda əməl etmədiyi üçün danlandığını etiraf etmişdir. Bu iş mühitindən bezən Toriyama işdən çıxmışdır.

 Karyerası 

 İlk işləri və Dr. Slump 
İşdən çıxdıqdan sonra pula ehtiyacı olan Toriyama manqa sənayesinə daxil olmuş və Kodansha nəşriyyatının "Weekly Shōnen Magazine" jurnalı tərəfindən keçirilən həvəskar müsabiqəyə işini göndərmişdir. Müsabiqə üçün zaman çatmasa da, digər şonen jurnalı "Weekly Shōnen Jump" onun işini qəbul etmişdir. Onun gələcək redaktoru Kazuhiko Torişima Toriyamanın manqasını bəyənsə də, "Ulduz müharibələri" parodiyası olduğu üçün müsabiqəyə qəbul etməmişdir. O, Toriyamaya teleqram göndərərək həvəsdən düşməməsi və işləməyə davam etməsi üçün cəsarətləndirmişdir. 1978-ci ildə Toriyamanın ilk işi olan "Wonder Island" nəşr olunmuşdur. Torişimanın ondan qadın baş qəhrəmanı olan manqa yaratmasını xahiş etməsindən sonra 1979-cu ildə "Tomato the Cutesy Gumshoe" manqasını yaratmışdır. Manqanın uğurusundan həvəslənən Toriyama qadın baş qəhrəmanı olan yeni bir manqa üzərində işləməyə qərar vermiş və "Dr. Slump" manqasını yaratmışdır.

1980–1984-cü illərdə nəşr olunmuş "Dr. Slump" Toriyamaya böyük şöhrət gətirmişdir. Manqa professor və onun super güclü kiçik robot qızı Araledən bəhs edir. Toriyama bu manqaya görə 1981-ci ildə Şoqakukan Manqa Mükafatını qazanmışdır. Həmin il manqanın anime adaptasiyasının yayımı başlamışdır. "Dr. Slump" populyar olsa da, Toriyama 6 ay sonra manqanı yekunlaşdırmaq istəmişdir. Lakin Shueisha yeni manqa seriyasına başlamadan bu manqanı yekunlaşdırmasına icazə verməmişdir.

 Dragon Ball və beynəlxalq uğur 
Toriyamanın kunqfu filmlərini sevdiyini görən Torişima ona kunqfu mövzusunda şonen manqası yaratmağı tövsiyə etmişdir. Bu, 1983-cü ildə "Dragon Boy" adlı ikihissəli manqanın nəşri ilə nəticələnmişdir. Bu manqa döyüş sənətlərində usta olan bir oğlanın şahzadə ilə yaşadığı macəralardan bəhs edirdi. "Dragon Boy" yaxşı rəylər almış və 1984-cü ildə "Dragon Ball" manqa serialına çevrilmişdir.

1984–1995-ci illərdə nəşr olunmuş "Dragon Ball" Yaponiyada 159,5 milyon tankobon nüsxə satmış, ən çox satılan manqa seriyalarından biri olmuş, ən populyar şonen manqalarından biri hesab olunmuşdur. Toriyama 11 illik period ərzində 519 fəsil (42 cildi) hazırlamışdır. Manqanın uğuru 5 anime adaptasiyasının çəkilməsi ilə nəticələnmişdir.

 Şəxsi həyatı 
2 may 1982-ci ildə Naqoyadan olan manqaka Yoşimi Kato ilə evlənmişdir. Toriyama münzəvi şəxsiyyəti ilə tanınmış və ictimaiyyət qarşısına nadir hallarda çıxmışdır. Uşaqlıqdan heyvanları çox sevdiyi üçün quş, it, pişik, balıq, kərtənkələ və böcəkləri ev heyvanı kimi saxlamışdır. Plastik modellərə böyük marağı olmuşdur. O, manqakaların imzalarını toplamaq hobbisi ilə məşğul olmuşdur.

 İstinadlar 


Kateqoriya:Anime personajı dizaynerləri
Kateqoriya:Ayçi prefekturasının manqakaları
Kateqoriya:Videooyun sənətçiləri